Document ID: 32003R0209

Κανονισμός (ΕΚ) αριθ. 209/2003 της Επιτροπής
της 3ης Φεβρουαρίου 2003
για την τροποποίηση του κανονισμού (EΚ) αριθ. 747/2001 του Συμβουλίου όσον αφορά τις κοινοτικές δασμολογικές ποσοστώσεις για ορισμένα γεωργικά προϊόντα καταγωγής Λιβάνου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (EΚ) αριθ. 747/2001 του Συμβουλίου, της 9ης Απριλίου 2001, περί διαχειρίσεως κοινοτικών δασμολογικών ποσοστώσεων και ποσοτήτων αναφοράς για προϊόντα δυνάμενα να υπαχθούν σε προτιμήσεις βάσει των συμφωνιών με ορισμένες μεσογειακές χώρες, και περί καταργήσεως των κανονισμών (ΕΚ) αριθ. 1981/94 και (ΕΚ) αριθ. 934/95(1), όπως τροποποιήθηκε τελευταία από τον κανονισμό (ΕΚ) αριθ. 2335/2002 της Επιτροπής(2), και ιδίως το άρθρο 5 παράγραφος1 στοιχείο β),
Εκτιμώντας τα ακόλουθα:
(1) Εν αναμονή της ολοκλήρωσης της διαδικασίας που είναι απαραίτητη για την κύρωση και την έναρξη ισχύος της Ευρωμεσογειακής Συμφωνίας Σύνδεσης μεταξύ της Ευρωπαϊκής Κοινότητας και των κρατών μελών της αφενός και της Δημοκρατίας του Λιβάνου αφετέρου, έχει συναφθεί επίσης ενδιάμεση συμφωνία για το εμπόριο και τα συνοδευτικά μέτρα μεταξύ της Ευρωπαϊκής Κοινότητας αφενός και της Δημοκρατίας του Λιβάνου αφετέρου, εγκριθείσα με την απόφαση 2002/761/ΕΚ του Συμβουλίου(3), που εφεξής καλείται "ενδιάμεση συμφωνία", και η οποία θα αρχίσει να ισχύει την 1η Μαρτίου 2003.
(2) Η ενδιάμεση συμφωνία προβλέπει, στο πλαίσιο των κοινοτικών δασμολογικών ποσοστώσεων, τη χορήγηση με μειωμένο ή μηδενικό δασμό, δασμολογικών παραχωρήσεων κατά την εισαγωγή ορισμένων γεωργικών προϊόντων καταγωγής Λιβάνου στη Κοινότητα.
(3) Για την εφαρμογή των δασμολογικών ποσοστώσεων που προβλέπονται στην ενδιάμεση συμφωνία, είναι απαραίτητο να συμπεριληφθεί ο Λίβανος στον κανονισμό (ΕΚ) αριθ. 747/2001 και να προστεθεί στον κανονισμό αυτόν κατάλογος γεωργικών προϊόντων καταγωγής Λιβάνου για τα οποία εφαρμόζονται δασμολογικές ποσοστώσεις.
(4) Συνεπώς, ο κανονισμός (ΕΚ) αριθ. 747/2001 θα πρέπει να τροποποιηθεί ανάλογα.
(5) Για τον υπολογισμό των δασμολογικών ποσοστώσεων για το έτος 2003, η ενδιάμεση συμφωνία ορίζει ότι ο όγκος των δασμολογικών ποσοστώσεων, για τις οποίες η περίοδος ποσοστώσεων αρχίζει πριν από την ημερομηνία ενάρξεως ισχύος της ενδιάμεσης συμφωνίας, θα πρέπει να μειωθεί κατ' αναλογία προς το τμήμα της περιόδου που μεσολαβεί πριν από την ημερομηνία αυτή.
(6) Τα μέτρα που προβλέπει ο παρών κανονισμός είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 747/2001 τροποποιείται ως εξής:
1. Στο άρθρο 1, θα πρέπει να προστεθεί, μεταξύ των λέξεων "Συρία" και "Ισραήλ", η λέξη "Λίβανος".
2. Προστίθεται νέο παράρτημα VΙα, το κείμενο του οποίου ανευρίσκεται στο παράρτημα του παρόντος κανονισμού.
Άρθρο 2
Για το έτος 2003, οι όγκοι των κοινοτικών δασμολογικών ποσοστώσεων για τις οποίες η περίοδος ποσοστώσεων αρχίζει πριν από την ημερομηνία ενάρξεως ισχύος της ενδιάμεσης συμφωνίας, σχετικά με το εμπόριο και τα συνοδευτικά μέτρα, μεταξύ της Ευρωπαϊκής Κοινότητας αφενός και της Δημοκρατίας του Λιβάνου αφετέρου μειώνονται αναλογικά κατά το τμήμα της περιόδου που μεσολάβησε πριν από την εν λόγω ημερομηνία.
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Μαρτίου 2003.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 3 Φεβρουαρίου 2003.

Labels: 3
18
6